KAVA SUBJECT | HU NAO SAVVE COMFORTIM IUMI?
Iumi Evriwan Needim Comfort
Taem iu pikinini, waswe, enitaem iu foldaon? Maet hand or leg bilong iu hem garekil lelebet. Waswe, iu tingim yet wei wea mami bilong iu comfortim iu? Maet hem klinim and putim plaster long datfala garekil. Taem iu krae, hem story kaen long iu and hem hagem iu, and datwan mekem iu feel gud. Taem iu pikinini, nomata wanem hem kasem iu, mami bilong iu savve comfortim iu.
Taem iumi big, laef bilong iumi hem no olsem taem iumi pikinini. Iumi savve garem olketa big problem, and maet no eniwan savve comfortim iumi. And tu, maet hem no isi for stretem samfala problem bilong iumi. Tingim samfala example hia.
Waswe, enitaem iu lusim waka bilong iu? Julian sei taem boss sakem hem, hem seke fogud and bihaen hem feel konfius and sorre. Hem wari abaotem hao nao bae hem provaed for famili bilong hem. And tu, hem waka long datfala company for staka year finis, so hem no minim why olketa sakem hem.
Maet iu sorre tumas from hasband or waef lusim iu. Raquel hem sei: “Mi seke tumas taem hasband bilong mi lusim mi last year. Datwan mekem mi sorre tumas. Hem olsem heart bilong mi hem brek. Mi feelim pain long body bilong mi and tu, mi warim wanem bae happen long mi long future.”
Maet iu garem big sik wea no savve finis. Samfala taem maet iu feel olsem Job, wea sei: “Laef bilong mi hem barava hard. Mi laek for dae nomoa.” (Job 7:16) Maet iu garem sem feeling olsem Luis, wea hem winim 80 year. Hem sei: “Samfala taem mi feel olsem mi weit nomoa for mi dae.”
Or maet samwan long famili bilong iu hem dae. Robert hem sei: “Olketa talem mi son bilong mi hem dae taem plane wea hem go insaed hem foldaon. Mi barava seke long datwan.” Robert barava feel nogud and hem sorre tumas from wanem hem happen.—Luke 2:35.
Nomata Robert, Luis, Raquel, and Julian kasem olketa hard taem olsem, samwan comfortim olketa. Olmaeti God nao hem comfortim olketa. Bat long wanem wei nao God savve comfortim pipol? And taem iu kasem hard taem, waswe, God bae comfortim iu?
est_Latn scn_Latn tpi_Latn tpi_Latn cat_Latn tpi_Latn tpi_Latn tpi_Latn eng_Latn